Dôvodová správa

Všeobecná časť

Cieľom navrhovanej právnej úpravy je všeobecne záväzným právnym predpisom ustanoviť minimálne požiadavky na zabezpečenie zdravotnej starostlivosti na námorných lodiach.
Zaistenie bezpečnosti a poskytovania zdravotnej starostlivosti  pracovníkov na palube lode, ktorá je miestom výkonu práce s veľkým množstvom možných rizík, inter alia aj geografickou izoláciou, si vyžaduje osobitnú pozornosť.
Námorné lode majú mať primerané zdravotnícke vybavenie, ktoré sa udržiava v dobrom stave a pravidelne sa kontroluje, aby sa osobám na námornej lodi mohla poskytnúť nevyhnutná zdravotná starostlivosť.
Na zabezpečenie primeranej zdravotnej starostlivosti na mori sa ustanovuje úloha vyškoliť členov lodnej posádky a naučiť ich používať zdravotnícke vybavenie.
Zavádza sa využívanie lekárskych konzultačných metód na diaľku. Tieto metódy sú efektívne a prispievajú k ochrane bezpečnosti členov lodnej posádky a k zvýšeniu úrovne zdravotnej starostlivosti poskytovanej na námorných lodiach.
Nariadenie vlády sa vydáva na splnenie úlohy, ktorá vyplýva zo Súhrnnej monitorovacej správy o pripravenosti Slovenska na členstvo v EÚ a z prijatého harmonogramu opatrení na odstránenie nedostatkov. 
Nariadenie vlády sa vydáva podľa  § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. 

Návrh nariadenia vlády je v súlade s Ústavou Slovenskej republiky a so zákonmi na vykonanie ktorých sa vydáva, s ďalšími zákonmi Slovenskej republiky, s medzinárodnými zmluvami a inými dokumentmi záväznými pre Slovenskú republiku.

Schválenie tohto nariadenia vlády  nebude mať požiadavky na štátny rozpočet a na zamestnanosť.
Doložka zlučiteľnosti právneho predpisu
s právom Európskych spoločenstiev a právom Európskej únie

1.	Navrhovateľ nariadenia vlády: Ministerstvo zdravotníctva Slovenskej republiky

2.	Názov návrhu:  Návrh nariadenia vlády Slovenskej republiky, ktorým sa ustanovujú    
                                 požiadavky na zabezpečenie zdravotnej starostlivosti poskytovanej na  
                                 námorných lodiach plávajúcich pod štátnou vlajkou Slovenskej republiky

3.	Záväzky Slovenskej republiky vo vzťahu k Európskym spoločenstvám  a Európskej únii:
a)	Problematika návrhu opatrenia 
-	je prioritou aproximácie práva podľa článku 70 Európskej dohody o pridružení „ochrana života a zdravia ľudí, zvierat a rastlín“, 
-	v Národnom programe pre prijatie acquis communautaire patrí medzi prioritné oblasti aproximácie práva, 
-	je prioritou podľa Partnerstva pre vstup,
-	je prioritou odporúčanou v Bielej knihe Európskej komisie, 
-	je prioritou aproximácie práva podľa screeningu, 
-	nie je úlohou zahrnutou do Prioritných úloh vlády Slovenskej republiky na rok 2004 a
-	je prioritou vyplývajúcou pre Slovenskú republiku z Pravidelnej správy Európskej komisie o stave pripravenosti Slovenskej republiky na členstvo v Európskej únii.
b) Z negociačných pozícií v príslušnej kapitole nevyplývajú žiadne záväzky z tejto oblasti.

4.	Problematika návrhu právneho predpisu je upravená:
a) v práve Európskych spoločenstiev 
     Smernica Rady č. 92/29/EHS z 31. marca 1992 o minimálnych požiadavkách na zvýšenú zdravotnú starostlivosť pre ochranu zdravia a bezpečnosti na palubách plavidiel
d) v práve Európskej únie 
     nie je upravená

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplný

6.	Gestor: Ministerstvo zdravotníctva Slovenskej republiky

7.	Účasť expertov pri príprave návrhu nariadenia: nebola

Osobitná časť

K § 1
      Definuje sa predmet úpravy.

K § 2
Vymedzujú sa  pojmy, ktorými sú námorná loď, člen lodnej posádky, zdravotnícke vybavenie a antidotum. Vymedzujú sa aj druhy lodí, ktoré sa nepovažujú za lode podľa tohto nariadenia. Napr. vojnové lode, rekreačné lode s neziskovým charakterom, prístavný remorkér a iné.

K § 3
Ustanovujú sa podrobnosti poskytovania zdravotnej starostlivosti na palubách námorných lodí. Určuje sa rozsah zdravotníckeho vybavenia, ktorým sú lieky, zdravotnícke pomôcky a antidotá. Ich sortiment závisí od kategórie lode. Lekárnička musí byť vodotesná. Lode nad 500 ton s 15 člennou posádkou musia mať vyhradený priestor, v ktorom sa poskytuje zdravotná starostlivosť vo vyhovujúcich materiálnych a hygienických podmienkach.  

K § 4
Určuje sa rozsah zabezpečenia antidot podľa kategórie lode. Dôležité je to pre lode prepravujúce nebezpečné látky uvedené v prílohe č. 3.

K § 5
Vymedzujú sa povinnosti vlastníka, prevádzkovateľa a veliteľa námornej lode súvisiace so zásobovaním a doplňovaním zásob s jednotlivými sortimentačnými položkami zdravotníckeho vybavenia.

K § 6
Ustanovujú sa  požiadavky na poskytovanie informácií o sortimente a položkách zdravotníckeho vybavenia. Zavádza sa školenie veliteľa námornej lode a pracovníkov o základoch poskytovania zdravotnej starostlivosti a opatreniach pre núdzové situácie.

K § 7
Pojednáva o lekárskych konzultáciách prostredníctvom rádia.

K § 8
Pojednáva o kontrolách na palubách lodí. Ustanovuje sa, že kontroly bude vykonávať pravidelne Ministerstvo dopravy, pôšt a telekomunikácií SR pri výkone štátneho dozoru v námornej plavbe. Predmetom kontroly je plnenie minimálnych požiadaviek na zdravotnícke vybavenie, dodržiavanie času použiteľnosti liekov, zabezpečenie požadovaného sortimentu zdravotníckeho vybavenia, jeho uchovávanie a zaznamenávanie do kontrolných záznamov.

K § 9
Odkaz na transpozičnú prílohu.

K § 10
Určuje sa dátum nadobudnutia účinnosti nariadenia vlády.

K prílohe č. 1
Charakterizujú sa  kategórie námorných lodí na 3 skupiny.

K prílohe č.  2
Uvádzajú sa požiadavky na zdravotnícke vybavenie podľa kategórií námorných lodí.

K prílohe č. 3
Charakterizujú sa nebezpečné látky.

K prílohe č. 4
Uvádzajú sa všeobecné požiadavky na kontrolu zdravotníckeho vybavenia na námornej lodi.
  
K prílohe č. 5
Uvádza sa rozsah zdravotníckeho školenia veliteľa námornej lode a poverených členov lodnej posádky

K prílohe č. 6
Transpozičná príloha.